Monopoliyaga qarshi kurashni tartibga solish sohasidagi ruxsat berish tartib-taomillaridan oʻtish tartibi toʻgʻrisidagi nizomlarni tasdiqlash haqida
(resolution, 2020-05-29)

“Tadbirkorlik faoliyati sohasidagi ruxsat berish tartib-taomillari toʻgʻrisida”gi Oʻzbekiston Respublikasi Qonuniga, shuningdek Oʻzbekiston Respublikasi Vazirlar Mahkamasining “Tadbirkorlik faoliyati sohasidagi ruxsat berish tartib-taomillari toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida” 2013-yil 15-avgustdagi 225-son qaroriga muvofiq Vazirlar Mahkamasi qaror qiladi: 1. Quyidagilar: Xoʻjalik yurituvchi subyektlar birlashmalarini tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish tartibi toʻgʻrisidagi nizom 1-ilovaga muvofiq; 2. Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi bir oy muddatda: oʻzi qabul qilgan normativ-huquqiy hujjatlarni ushbu qarorga muvofiqlashtirsin; ushbu qarorning maqsadlari, mazmuni va amaliy ahamiyatini tadbirkorlik subyektlari oʻrtasida keng yoritish tadbirlari tashkil etilishi va oʻtkazilishini taʼminlasin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin. 1. Ushbu Nizom “Tadbirkorlik faoliyati sohasidagi ruxsat berish tartib-taomillari toʻgʻrisida”gi Oʻzbekiston Respublikasi Qonuniga muvofiq tovar va (yoki) moliya bozorlarida xoʻjalik yurituvchi subyektlar birlashmalarini (keyingi oʻrinlarda birlashma deb ataladi) tashkil etishga, xoʻjalik yurituvchi subyektlarni qoʻshib yuborish, qoʻshib olish boʻyicha hujjatlarni koʻrib chiqish va oldindan rozilik olish tartibini belgilaydi. Hujjatlarni koʻrib chiqish va birlashmani tashkil etishga, xoʻjalik yurituvchi subyektlarni qoʻshib yuborishga va qoʻshib olishga oldindan rozilik berish 1-ilovaga muvofiq sxema boʻyicha amalga oshiriladi. 2. Ushbu Nizom maqsadlarida xoʻjalik yurituvchi subyekt deganda tovarlarni ishlab chiqarish, sotib olish va sotish faoliyati bilan shugʻullanuvchi yuridik shaxs, shu jumladan, xorijiy yuridik shaxs tushuniladi. 3. Oldindan rozilik Oʻzbekiston Respublikasi Monopoliyaga qarshi kurashish qoʻmitasi tomonidan yoki uning hududiy organi (keyingi oʻrinlarda monopoliyaga qarshi organ deb ataladi) tomonidan: xoʻjalik yurituvchi subyektlar birlashmalarini tashkil etishga; xoʻjalik yurituvchi subyektlarni qoʻshib yuborishga, qoʻshib olishga beriladi. 4. Quyidagi hollarda monopoliyaga qarshi organning xoʻjalik yurituvchi subyektlarni qoʻshib yuborishga, qoʻshib olishga oldindan roziligi zarur: tovar bozorida — qoʻshib yuborishga, qoʻshib olishga oldindan rozilik berish toʻgʻrisida ariza berish sanasida tegishli harakatlarni sodir etishda ishtirok etayotganlar aktivlarining jami balans qiymati bazaviy hisoblash miqdorining yuz ming baravari miqdoridan ortiq boʻlsa yoki ular qoʻshib yuboriladigan yoki qoʻshib olinadigan yildan oldingi oxirgi kalendar yilda tovarlarni sotishdan olgan jami tushumi bazaviy hisoblash miqdorining yuz ming baravari miqdoridan ortiq boʻlsa yoxud ulardan biri tovar bozorida ustun mavqeni egallab turgan xoʻjalik yurituvchi subyekt boʻlsa; moliya bozorida — qoʻshib yuborishga, qoʻshib olishga oldindan rozilik berish toʻgʻrisida ariza berish sanasida tegishli harakatlarni sodir etishda ishtirok etayotgan shaxslar aktivlarining jami balans qiymati ekvivalentdagi miqdordan ortiq boʻlsa (banklarga nisbatan — 1 800 mlrd soʻm, sugʻurta kompaniyalariga nisbatan — 100 mlrd soʻm, lizing kompaniyalariga nisbatan — 12 mlrd soʻm va bank boʻlmagan kredit tashkilotlariga, qimmatli qogʻozlar bozori professional qatnashchilariga nisbatan — 1,6 mlrd soʻm) yoxud bitim qatnashchilaridan biri moliya bozorida ustun mavqeyini egallab turgan boʻlsa. 5. Ushbu Nizomning amal qilishi Oʻzbekiston Respublikasi Prezidenti yoki Oʻzbekiston Respublikasi Vazirlar Mahkamasi qaroriga binoan birlashmalarni tashkil etishga, shuningdek xolding kompaniyalar tashkil etishga nisbatan tatbiq etilmaydi. 6. Xoʻjalik yurituvchi subyektlarni qoʻshib yuborish, qoʻshib olish quyidagi tarzda boʻlishi mumkin: bitta tovar yoki moliya bozorida faoliyatni amalga oshiruvchi ikki yoki bir nechta raqobatlashuvchi xoʻjalik yurituvchi subyektlarni gorizontal qoʻshib yuborish, qoʻshib olish; xoʻjalik yurituvchi subyektlarni qoʻshib yuborish, qoʻshib olishdagi har bir ishtirokchi uchun ishlab chiqarishning (ishlarni, xizmatlarni bajarishning) turli bosqichlarida zarur boʻlgan tovarlarni ishlab chiqaradigan va sotadigan oʻzaro raqobatlashmaydigan ikki yoki bir nechta xoʻjalik yurituvchi subyektlarni vertikal qoʻshib yuborish, qoʻshib olish. 7. Birlashmalarni tashkil etishga, qoʻshib yuborishga, qoʻshib olishga ruxsat berish talablari va shartlariga quyidagilar kiradi: raqobat toʻgʻrisidagi qonun hujjatlariga majburiy rioya etish; harakatlarni monopoliyaga qarshi organ qarorlari doirasida amalga oshirish; birlashmaning yoki yangidan tashkil etilayotgan yuridik shaxsning ustun mavqeyi paydo boʻlishiga yoki kuchayishiga va (yoki) raqobatning cheklanishiga yoʻl qoʻymaslik, ushbu Nizomning 22-bandida koʻrsatilgan holatlar bundan mustasno. 8. Birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish boʻyicha tegishli harakatlarni sodir etishga oldindan rozilik olish uchun monopoliyaga qarshi organga: xoʻjalik yurituvchi subyektlarning nomi, joylashgan joyi (pochta manzili) va tashkiliy-huquqiy shakli, shuningdek xoʻjalik yurituvchi subyektlar sodir etishni moʻljallayotgan harakatlar koʻrsatilgan, harakatlarni sodir etishga oldindan rozilik berish toʻgʻrisida ushbu Nizomga 2-ilovaga muvofiq shakl boʻyicha ariza; ariza berish sanasidan oldingi ikki yil mobaynida yoxud, agar ushbu muddat ikki yildan kam vaqtni tashkil qilsa, faoliyatni amalga oshirish muddati mobaynida har bir qatnashchi tomonidan amalga oshirilgan faoliyati turlari, ishlab chiqarilgan va sotilgan tovarlar (ishlar, xizmatlar)ning nomlari, ularning hajmlari, amalga oshirilgan (oshiriladigan) harakatlar toʻgʻrisidagi maʼlumotlar; amalga oshirilayotgan harakat har bir qatnashchisining moliyaviy hisoboti (ariza berish sanasidagi 1-shakl boʻyicha buxgalteriya balansi, oldingi ikki kalendar yil uchun 2-shakl boʻyicha moliyaviy natijalar toʻgʻrisidagi hisobot) taqdim etiladi. xoʻjalik yurituvchi subyektlarning birlashuvi va qoʻshib olinishi boʻyicha tegishli harakatlarni sodir etishga dastlabki rozilik berish toʻgʻrisidagi arizani koʻrib chiqish uchun bazaviy hisoblash miqdorining oʻn baravari miqdorida yigʻim toʻlanganligini tasdiqlovchi hujjat; Ariza va maʼlumotlar taʼsischilarning (qatnashchilarning) kelishuviga koʻra birlashma tashkil etishda, qoʻshib yuborishda, qoʻshib olishda qatnashuvchi xoʻjalik yurituvchi subyektlardan birining nomidan imzolanadi. Bunda hujjatlarni monopoliyaga qarshi organga taqdim etish taʼsischilardan biri tomonidan yoki tegishli vakolatlar berilgan boshqa ishonchli shaxs (keyingi oʻrinlarda vakolatli vakil deb ataladi) tomonidan amalga oshiriladi. Vakolatli vakil ushbu bandda koʻrsatilgan hujjatlar bilan birga monopoliyaga qarshi organga oʻzining vakolatini tasdiqlovchi hujjatni taqdim etadi. Xoʻjalik yurituvchi subyektlardan ushbu bandda nazarda tutilmagan hujjatlarni taqdim etishni talab qilishga yoʻl qoʻyilmaydi. Monopoliyaga qarshi organ xoʻjalik yurituvchi subyektlar birlashmalarini tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish uchun boshqa vakolatli organlarda mavjud boʻlgan zarur hujjatlar va axborotlarni belgilangan tartibda oʻzaro axborot hamkorligi yoʻli bilan, shu jumladan elektron tarzda mustaqil ravishda oladi, ushbu bandda nazarda tutilgan hujjatlar va axborotlar bundan mustasno. 9. Ushbu Nizomning 8-bandida nazarda tutilgan hujjatlar monopoliyaga qarshi organga vakolatli vakil tomonidan bevosita (hozir boʻlish tartibida) yoki ularning olingani toʻgʻrisidagi xabarnoma bilan pochta aloqasi orqali yoxud elektron shaklda taqdim etiladi. Bunda elektron shaklda taqdim etilgan hujjatlar elektron raqamli imzo bilan tasdiqlanishi kerak. 10. Birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish boʻyicha harakatlarni sodir etishga oldindan rozilik olish uchun taqdim etilgan hujjatlar roʻyxat boʻyicha qabul qilinadi, roʻyxat oldindan rozilik olish uchun murojaat qilgan vakolatli vakilga, hujjatlarning monopoliyaga qarshi organ tomonidan qabul qilingan sanasi toʻgʻrisidagi yozuv bilan darhol beriladi (yuboriladi). 11. Sodir etiladigan tegishli harakatning raqobatni cheklashga taʼsir koʻrsatish imkoniyatini oʻrganish uchun monopoliyaga qarshi organ ushbu maʼlumotlarga ega boʻlgan boshqa vakolatli organlardan koʻrib chiqilayotgan ishga bevosita taalluqli boʻlgan qoʻshimcha maʼlumotlarni soʻrab olishi mumkin. 12. Axborot tarkibidagi tijorat siri uni monopoliyaga qarshi organga taqdim etishning rad qilinishi uchun asos boʻla olmaydi, bunda birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish boʻyicha harakatlarning qatnashchilari axborotni monopoliyaga qarshi organga taqdim etishda tijorat siri hisoblanadigan maʼlumotlarning mufassal roʻyxatini koʻrsatishlari kerak. 13. Xoʻjalik yurituvchi subyektlarning birlashuvi va qoʻshib olinishi toʻgʻrisidagi arizani koʻrib chiqish uchun bazaviy hisoblash miqdorining oʻn baravari miqdorida yigʻim undiriladi. 14. Birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish toʻgʻrisidagi ariza: qatnashchilar yoki harakatni amalga oshiruvchi qatnashchilardan biri oʻz faoliyatini respublikaning ikki va undan koʻp hududlarida amalga oshiradigan holatlarda — Oʻzbekiston Respublikasi Monopoliyaga qarshi kurashish qoʻmitasi tomonidan; xoʻjalik yurituvchi subyektlar oʻz faoliyatini respublikaning tegishli hududi doirasida amalga oshiradigan holatlarda — Oʻzbekiston Respublikasi Monopoliyaga qarshi kurashish qoʻmitasining hududiy organlari tomonidan koʻrib chiqiladi. 15. Gorizontal qoʻshib yuborish, qoʻshib olishni amalga oshirishda birlashma yoki yangidan tashkil etilgan yuridik shaxslarning tovar yoki moliya bozoridagi ustunlik mavqeyi monopoliyaga qarshi organ tomonidan alohida xoʻjalik yurituvchi subyektlar ulushlarining yigʻindisi sifatida, qonun hujjatlarida belgilangan tartibda aniqlanadi. Tovar bozorida vertikal qoʻshib yuborish, qoʻshib olishni amalga oshirishda monopoliyaga qarshi organ boshqa xoʻjalik yurituvchi subyektlarni xomashyo resurslaridan foydalanishni cheklash va bu bilan xomashyo isteʼmolchisi hisoblangan qoʻshib olinadigan xoʻjalik yurituvchi subyektning ustun mavqeyini kuchaytirish imkoniyatini aniqlaydi. Moliya bozorida vertikal qoʻshib yuborishni, qoʻshib olishni amalga oshirishda monopoliyaga qarshi organ boshqa xoʻjalik yurituvchi subyektlarning parallel moliya bozorlariga kirishini cheklash imkoniyatini aniqlaydi. 16. Birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish toʻgʻrisidagi ariza monopoliyaga qarshi organ rahbarining buyrugʻi bilan tuziladigan maxsus komissiya tomonidan koʻrib chiqiladi. Zarurat boʻlganda, maxsus komissiya majlisiga birlashma tashkil etishga, xoʻjalik yurituvchi subyektlarni qoʻshib yuborishga, qoʻshib olishga rozilik olish uchun murojaat qilgan xoʻjalik yurituvchi subyektlarning vakillari yoki ularning vakolatli vakillari ishonchnoma boʻyicha taklif etilishi mumkin. 17. Koʻrib chiqish natijalariga koʻra, maxsus komissiya zarur hujjatlar va maʼlumotlar olingan vaqtdan boshlab oʻn ish kunidan kechikmay xoʻjalik yurituvchi subyektlar birlashmasini tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish yoki rozilik berishni rad etish toʻgʻrisida ushbu Nizomga 3-ilovaga muvofiq shakl boʻyicha qaror qabul qiladi. Zarurat boʻlganda, agar monopoliyaga qarshi organda amalga oshiriladigan harakat, shu jumladan birlashmaning yoki yangidan tashkil etilayotgan yuridik shaxsning tovar yoki moliya bozorida ustun mavqeyi vujudga kelishi yoxud kuchayishi munosabati bilan raqobat cheklanishiga olib kelishini yoki olib kelishi mumkinligini taxmin qilish uchun asos paydo boʻlganda, arizani koʻrib chiqish muddati koʻpi bilan bir oyga uzaytirilishi mumkin, bu toʻgʻrida ariza beruvchiga xabar qilinadi. Birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish yoki rozilik berishni rad etish toʻgʻrisidagi qaror ikki nusxada maxsus komissiyaning raisi va aʼzolari tomonidan imzolanadi hamda monopoliyaga qarshi organning gerbli muhri bilan tasdiqlanadi. Xoʻjalik yurituvchi subyektning arizasini koʻrib chiqish natijalari boʻyicha maxsus komissiya tomonidan qabul qilingan qaror u qabul qilingan sanadan boshlab bir ish kunidan kechikmay vakolatli vakilga yuboriladi. Birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish boʻyicha harakatlarni sodir etishda qatnashuvchi manfaatdor shaxslarga ularning yozma murojaati boʻyicha qarorning nusxasi taqdim etiladi. 18. Birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berishni rad etish toʻgʻrisida qaror qabul qilingan taqdirda komissiya qarorida rad etishning asoslangan sababi koʻrsatilishi kerak. Birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berishni rad etish uchun quyidagilar asos hisoblanadi: birlashma tashkil etish, qoʻshib yuborish, qoʻshib olish toʻgʻrisida qaror qabul qilish uchun zarur boʻlgan hujjatlarning toʻliq hajmda taqdim etilmaganligi; taqdim etilgan hujjatlarda ishonchsiz yoki buzilgan maʼlumotlarning mavjudligi; tadbirkorlik subyektining ruxsat berish talablari va shartlariga muvofiq emasligi. Monopoliyaga qarshi organning ruxsat berishni boshqa asoslar boʻyicha, shu jumladan maqsadga muvofiq emaslik sabablari boʻyicha rad etishiga yoʻl qoʻyilmaydi. 19. Birlashmani tashkil etishga, xoʻjalik yurituvchi subyektlarni qoʻshib yuborishga va qoʻshib olishga oldindan rozilik berishni rad etish toʻgʻrisida qaror qabul qilingan taqdirda rad etish toʻgʻrisidagi xabarnoma tadbirkorlik subyektiga yozma shaklda, rad etish sabablarini, qonunchilikning aniq normalarini hamda tadbirkorlik subyekti koʻrsatilgan sabablarni bartaraf etib takroran koʻrib chiqish uchun hujjatlarni taqdim etishi mumkin boʻlgan muddatni koʻrsatgan holda yuboriladi (taqdim etiladi). Tadbirkorlik subyekti rad etish uchun asos boʻlgan sabablarni bartaraf etishga va takroran koʻrib chiqish uchun hujjatlarni taqdim etishga haqli boʻlgan muddat ruxsat berish tusidagi hujjatni berishning rad etilganligi toʻgʻrisida yozma xabarnoma olingan kundan boshlab oʻn ish kunidan kam boʻlishi mumkin emas. 20. Tadbirkorlik subyekti tomonidan ushbu Nizomning 18-bandi toʻrtinchi-beshinchi xatboshilarda nazarda tutilgan, ruxsat berish tusidagi hujjatni berishni rad etish uchun asos boʻlgan sabablar belgilangan muddatda bartaraf etilgan taqdirda hujjatlarni takroran koʻrib chiqish, ruxsat berish tusidagi hujjatni berish yoki uni berishni rad etish vakolatli organ tomonidan, rad etish sabablarini bartaraf etganlik toʻgʻrisida tadbirkorlik subyektining arizasi hamda rad etish sabablari bartaraf etilganligini tasdiqlovchi tegishli hujjatlar olingan kundan boshlab oʻn ish kunidan oshmaydigan muddatda amalga oshiriladi. Tadbirkorlik subyektining arizasi takroran koʻrib chiqilganligi uchun yigʻim undirilmaydi. Hujjatlarni takroran koʻrib chiqishda ilgari monopoliyaga qarshi organ qarorida bayon qilinmagan rad etish sabablarining koʻrsatilishiga yoʻl qoʻyilmaydi, ilgari koʻrsatib oʻtilgan sabablarning bartaraf etilganligini tasdiqlovchi hujjatlar bilan bogʻliq rad etish sabablarining koʻrsatilishi bundan mustasno. 21. Birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish ushbu harakatlarni sodir etishga oldindan rozilik berish toʻgʻrisida qaror qabul qilingan vaqtdan boshlab bir yil mobaynida amalga oshirilishi kerak. Agar harakat koʻrsatilgan muddatda sodir etilmasa monopoliyaga qarshi organning qarori oʻz kuchini yoʻqotadi. Qarorning amal qilish muddati oʻtgandan keyin birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish uchun monopoliyaga qarshi organga ushbu Nizomning 8-bandiga muvofiq hujjatlar taqdim etiladi va vakolatli organ tomonidan umumiy asoslarda koʻrib chiqiladi. 22. Monopoliyaga qarshi organ xoʻjalik yurituvchi subyektlar birlashmasini tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berishga hamda uni raqobatni taʼminlashga yoʻnaltirilgan talablarni bajarishga bogʻliq etib qoʻyishga haqlidir. Ushbu harakatlarning sodir etilishi tovar yoki moliya bozorida tegishli xoʻjalik yurituvchi subyektning ustun mavqeyi paydo boʻlishiga yoki kuchayishiga, shuningdek raqobatning cheklanishiga olib kelishi mumkin boʻlgan taqdirda birlashma tashkil etish, qoʻshib yuborish, qoʻshib olish toʻgʻrisida qaror qabul qilgan xoʻjalik yurituvchi subyektlar monopoliyaga qarshi organ talabiga koʻra raqobatning zarur sharoitlarini tiklash chora-tadbirlarini koʻrishi shart. Bunda koʻrsatib oʻtilgan talablar, shuningdek ularni bajarish muddatlari monopoliyaga qarshi organning xoʻjalik yurituvchi subyektlar birlashmasini tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish toʻgʻrisidagi qarorida koʻrsatilishi kerak. 23. Monopoliyaga qarshi organ tovar yoki moliya bozorida hatto birlashmaning yoki yangidan tashkil etilayotgan yuridik shaxsning ustun mavqeyi vujudga kelishi yoki kuchayishi va raqobatning cheklanishi, nojoʻya oqibatlar yuz berishi mumkin boʻlgan taqdirda ham, agar birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish toʻgʻrisida qaror qabul qilgan yuridik shaxslar oʻz xatti-harakatlari isteʼmolchilarga sezilarli darajada naf keltirishini isbotlab bersa, harakatlarni sodir etishga oldindan rozilik berish toʻgʻrisidagi arizani qanoatlantirishga haqli. 24. Moliya tashkilotlari faoliyatini tartibga solish va nazorat qilish boʻyicha vakolatli davlat organlari moliya tashkilotlari tomonidan birlashma tashkil etish, qoʻshib yuborish, qoʻshib olish boʻyicha harakatlarni sodir etish toʻgʻrisidagi masalani koʻrib chiqishda monopoliyaga qarshi organning koʻrsatib oʻtilgan harakatlarni sodir etishga oldindan rozilik berish toʻgʻrisidagi qarorini hisobga oladilar. 25. Birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish toʻgʻrisidagi qarorni toʻxtatib turish, toʻxtatish, qayta rasmiylashtirish va bekor qilish “Tadbirkorlik faoliyati sohasidagi ruxsat berish tartib-taomillari toʻgʻrisida”gi Oʻzbekiston Respublikasi Qonunining tegishli ravishda 22 — 25-moddalarida nazarda tutilgan hollarda va tartibda amalga oshiriladi. 26. Birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish boʻyicha harakatlar amalga oshirilgungacha, monopoliyaga qarshi organ qarori amal qiladigan davrda bir yoki bir nechta xoʻjalik yurituvchi subyektlar tomonidan qayta tashkil etish, nomini yoki joylashgan joyini (pochta manzilini) oʻzgartirish amalga oshirilgan taqdirda vakolatli vakil ularning topshirigʻi boʻyicha, xoʻjalik yurituvchi subyekt qayta roʻyxatdan oʻtgandan keyin yetti ish kuni mobaynida monopoliyaga qarshi organga xoʻjalik yurituvchi subyektlar birlashmasini tashkil etish, ularni qoʻshib yuborish, qoʻshib olish toʻgʻrisidagi qarorni qayta rasmiylashtirish toʻgʻrisidagi arizani, koʻrsatib oʻtilgan maʼlumotlarni tasdiqlovchi hujjatlarni ilova qilgan holda berishi shart. 27. Monopoliyaga qarshi organ maxsus komissiyasining birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish toʻgʻrisidagi qarori yoʻqolgan yoki yaroqsiz boʻlib qolgan taqdirda ushbu harakatlarni sodir etish toʻgʻrisida qaror qabul qilgan xoʻjalik yurituvchi subyektlarning yoki vakolatli vakilning arizasiga binoan uning dublikati beriladi. Maxsus komissiya qarorining dublikati ariza, shuningdek qaror yaroqsiz boʻlib qolganda birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish toʻgʻrisidagi qarorning asl nusxasi olingan kundan boshlab besh ish kunidan koʻp boʻlmagan muddatda beriladi. Dublikat berilganligi uchun yigʻim undirilmaydi. 28. Monopoliyaga qarshi organ birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik toʻgʻrisida berilgan qarorlar reyestrini yuritadi va ularni monopoliyaga qarshi organning rasmiy veb saytiga joylashtiradi. 29. Berilgan qarorlar reyestrida quyidagi maʼlumotlar koʻrsatiladi: birlashma tashkil etishda, qoʻshib yuborishda, qoʻshib olishda qatnashuvchi xoʻjalik yurituvchi subyektlarning nomi; oldindan rozilik berish toʻgʻrisida qabul qilingan qarorning tartib raqami va berilgan sanasi; ruxsat beruvchi tusdagi hujjatlar dublikatlarini berishning asosi va sanasi. 30. Monopoliyaga qarshi organning oldindan roziligini olmasdan birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish holatlari aniqlangan taqdirda, birlashmani tashkil etish, xoʻjalik yurituvchi subyektlarni qoʻshib yuborish, qoʻshib olish ishtirokchilari boʻlgan xoʻjalik yurituvchi subyektlarga nisbatan qonunchilikda belgilangan tartibda raqobat toʻgʻrisidagi qonun hujjatlari buzilganligi haqida ish qoʻzgʻatiladi. 31. Raqobat toʻgʻrisidagi qonun hujjatlari buzilganligi haqidagi ish monopoliyaga qarshi organning maxsus komissiyasi tomonidan koʻrib chiqiladi. Maxsus komissiya ishni mazmunan koʻrib chiqish natijalari boʻyicha quyidagi qarorlardan birini qabul qiladi: xoʻjalik yurituvchi subyektlarning dastlabki holatini tiklash toʻgʻrisida; birlashmani yoki yangidan tashkil etilgan yuridik shaxsni saqlab qolish toʻgʻrisida. 32. Maxsus komissiya, qabul qilingan qarordan qatʼi nazar, monopoliyaga qarshi organning oldindan roziligini olmasdan birlashmaning tashkil etilganligi, xoʻjalik yurituvchi subyektlarning qoʻshib yuborilganligi, qoʻshib olinganligi uchun ushbu harakatlarni sodir etish haqida qaror qabul qilgan barcha xoʻjalik yurituvchi subyektlarni maʼmuriy javobgarlikka tortish toʻgʻrisida qonun hujjatlariga muvofiq qaror qabul qiladi. 33. Monopoliyaga qarshi organning qoʻzgʻatilgan ishni koʻrish natijalari boʻyicha qabul qilgan qarori xoʻjalik yurituvchi subyektlarga, shuningdek manfaatdor tomonlarga qaror qabul qilingan kundan soʻng besh kalendar kundan kechikmay yuboriladi. Bunda maxsus komissiya qarori asosida xoʻjalik yurituvchi subyektlarga qonun hujjatlarida belgilangan tartibda koʻrsatma beriladi. 34. Monopoliyaga qarshi organning qarori asosida berilgan koʻrsatma unda belgilangan muddatlarda bajarilishi kerak. Birlashmaning, yangidan vujudga kelgan yuridik shaxsning ustun mavqeyi yuzaga kelishiga yoki kuchayishiga va (yoki) raqobatning cheklanishiga olib keladigan monopoliyaga qarshi organning oldindan roziligisiz sodir etilgan harakatlar monopoliyaga qarshi organning daʼvosiga koʻra sud tomonidan haqiqiy emas deb hisoblanishi mumkin. 35. Xoʻjalik yurituvchi subyektlar monopoliyaga qarshi organning qaroridan (koʻrsatmasidan) norozi boʻlgan taqdirda, qarorni butunlay yoki qisman haqiqiy emas deb topish toʻgʻrisida sudga yoxud qarorni (koʻrsatmani) bekor qilish yoki oʻzgartirish toʻgʻrisida ariza bilan Oʻzbekiston Respublikasi Monopoliyaga qarshi kurashish qoʻmitasiga murojaat qilishga haqli. 36. Maxsus komissiyaning birlashmani tashkil etishga, xoʻjalik yurituvchi subyektlarni qoʻshib yuborishga, qoʻshib olishga oldindan rozilik berish toʻgʻrisidagi qarori, shuningdek oldindan rozilik olmasdan koʻrsatib oʻtilgan harakatlarni sodir etganlik uchun qoʻzgʻatilgan ishni koʻrib chiqish natijalari boʻyicha qabul qilingan qarori monopoliyaga qarshi organ tomonidan saytda joylashtirilishi va ommaviy axborot vositalarida eʼlon qilinishi mumkin. 37. Ushbu Nizom talablari buzilishida aybdor boʻlgan shaxslar qonun hujjatlarida belgilangan tartibda javobgar boʻladi.